সারখেজ রোজা

সারখেজ রোজা হলো একটি সুফি মসজিদ এবং সমাধি কমপ্লেক্স। এটি ভারতের গুজরাত রাজ্যের আহমেদাবাদ থেকে ৭ কিলোমিটার (৪.৩ মাইল) দক্ষিণ-পশ্চিমে মকরবা গ্রামে অবস্থিত। যদিও গুজরাত জুড়ে অনেক 'রোজা' রয়েছে, তবে সর্খেজ রোজা সবচেয়ে বেশি সমাদৃত। সর্খেজ একসময় দেশের সুফিবাদী সংস্কৃতির একটি প্রধান কেন্দ্র ছিল, যেখানে প্রভাবশালী সুফি সাধক শেখ আহমেদ গঞ্জ বখশ বসবাস করতেন। এই সাধুর পরামর্শেই সুলতান প্রথম আহমদ শাহ সর্খেজ থেকে কয়েক মাইল দূরে সবরমতী নদীর তীরে তার রাজধানী স্থাপন করেছিলেন। কমপ্লেক্সটি জাতীয় গুরুত্বের স্মৃতিস্তম্ভের অন্তর্ভুক্ত। স্মৃতিস্তম্ভসমূহ এই কমপ্লেক্সের স্থাপত্যের কৃতিত্ব দেওয়া হয় আজম এবং মুয়াজ্জম খাঁকে। তারা দুই পারস্যবাসী ভাই ছিলেন যাঁদেরকে আহমেদাবাদের বাসনার কাছে একটি সমাধিতে সমাহিত করা হয়েছে। কমপ্লেক্সটি মূলত ২৯ হেক্টর (৭২ একর) এলাকা জুড়ে বিস্তৃত ছিল এবং চারপাশ বিস্তৃত বাগান দিয়ে ঘেরা ছিল। সময়ের সাথে সাথে এর চারপাশে জনবসতি গড়ে ওঠায় বাগানের জায়গা কমে গিয়ে বর্তমান আয়তন ১৪ হেক্টর (৩৪ একর) হয়েছে। আহমদ খাত্তু মাগরিবী গঞ্জবখশ ছিলেন মাগরিবী সিলসিলার একজন সুফি এবং ১৩৩৬ সালে দিল্লির এক সম্ভ্রান্ত পরিবারে জন্মগ্রহণ করেন। ধূলিঝড়ের সময় তিনি তার পরিবার থেকে বিচ্ছিন্ন হয়ে যান এবং পরবর্তীতে রাজস্থানের খাত্তু গ্রামে বাবা ইশাক নামক এক মাগরিবী সুফি তাকে দত্তক নেন। তার শিক্ষকের মৃত্যুর পর আহমদ খাত্তু আরব, ইরাক এবং ইরান ভ্রমণ করেন। মঙ্গোল শাসক তৈমুর লং দিল্লি আক্রমণ করলে আহমদ খাত্তু বন্দী হন এবং পরে মুক্তি পান। বাদায়ুনির মতে, আহমদ খাত্তু তৈমুর লংকে দিল্লি ধ্বংস না করতে রাজি করিয়েছিলেন। এরপর তৈমুর তাকে সমরকন্দে নিয়ে যান। জাফর খাঁর অনুরোধে আহমদ খাত্তু গুজরাতে স্থায়ী হন এবং সর্খেজে বসবাস শুরু করেন। আনহিলওয়াদ পাটানের শেখ আহমেদ খাত্তু গঞ্জ বখশ, যিনি প্রথম আহমদ শাহের বন্ধু ও উপদেষ্টা ছিলেন, জীবনের শেষ ভাগে সর্খেজে অবসর গ্রহণ করেন এবং ১৪৪৫ সালে এখানেই মারা যান। তার সম্মানে ১৪৪৫ সালে দ্বিতীয় মুহাম্মদ শাহ একটি সমাধি নির্মাণ শুরু করেন, যা ১৪৫১ সালে তার পুত্র কুতুবউদ্দিন দ্বিতীয় আহমদ শাহ সম্পন্ন করেন। পরবর্তী সুলতান মাহমুদ বেগাদা এই জায়গাটি পছন্দ করতেন এবং কমপ্লেক্সটিকে ব্যাপকভাবে বিস্তৃত করেন। তিনি একটি বড় সর্খেজ হ্রদ খনন করেন, এটি কাটা পাথরের সিঁড়ি দিয়ে ঘিরে দেন, এর দক্ষিণ-পশ্চিম কোণে একটি চমৎকার প্রাসাদ নির্মাণ করেন এবং পরিশেষে গঞ্জ বখশের সমাধির বিপরীতে নিজের ও তার পরিবারের জন্য একটি সমাধিসৌধ নির্মাণ করেন। যেখানে তিনি নিজে, তার পুত্র দ্বিতীয় মুজাফফর শাহ, তার প্রপৌত্র তৃতীয় মাহমুদ শাহ এবং তার রানি রাজবাই সমাহিত আছেন। সর্খেজ হ্রদের উত্তর তীরে ঢাকা দেওয়া পূর্ব দিকের প্রবেশদ্বার দিয়ে প্রবেশ করলে ডানে সুন্দর পাথরের প্যাভিলিয়ন সম্বলিত ভবনটি দেখা যায়। এটি শেখ আহমেদ খাত্তু গঞ্জ বখশের সমাধিসৌধ। গুজরাতের এই জাতীয় সমাধিগুলোর মধ্যে এটি বৃহত্তম। এর পুরো দৈর্ঘ্য জুড়ে পাথরের জালি কাজ রয়েছে এবং ভেতরে সমাধির চারপাশে চমৎকারভাবে কাটা ধাতব স্ক্রিন রয়েছে। প্রাঙ্গণের বাম পাশে একটি সংযোগকারী বারান্দাসহ দুটি সমাধিসৌধ রয়েছে। পূর্বেরটিতে মাহমুদ বেগাদা এবং তার পুত্র দ্বিতীয় মুজাফফর শাহের সমাধি এবং পশ্চিমেরটিতে মুজাফফরের রানি রাজবাইয়ের সমাধি রয়েছে। গঞ্জ বখশের সমাধিসৌধের ওপাশে একটি প্রাঙ্গণ রয়েছে যা এক একরেরও বেশি জায়গা জুড়ে বিস্তৃত এবং ক্লয়স্টার দিয়ে ঘেরা। সেখানে জামে মসজিদের চেয়ে সামান্য ছোট একটি মসজিদ রয়েছে। মিনারের অনুপস্থিতি এবং এর ছাদের কার্নিশের অগভীরতা বাইরের সৌন্দর্যকে কিছুটা ম্লান করলেও এর অভ্যন্তরভাগ 'ভারতে আগ্রার মতি মসজিদ ছাড়া অতুলনীয় এবং সরল সৌন্দর্যের এক নিখুঁত উদাহরণ।' হ্রদের ওপারে দক্ষিণ-পশ্চিম কোণে ধ্বংসপ্রাপ্ত ভবনগুলো হলো মাহমুদ বেগাদার প্রাসাদ এবং হারাম। সর্খেজ হ্রদটি ৬.৯ হেক্টর (১৭ একর) এলাকা জুড়ে বিস্তৃত। এটি আকৃতিতে আয়তাকার এবং পাথরের সিঁড়ি দিয়ে ঘেরা। এখানে কারুকার্যখচিত একটি পানি নিয়ন্ত্রণ গেট রয়েছে। মূল প্রত্নতাত্ত্বিক নিদর্শন ছাড়াও চারপাশের এলাকাটি মসজিদ এবং অন্যান্য পুরনো ভবনে পরিপূর্ণ। হ্রদের সামান্য দক্ষিণে একটি ছোট চুনকাম করা সমাধি রয়েছে, যা বাবা আলী শেরের সমাধি। এই সাধু গঞ্জ বখশের চেয়েও বেশি শ্রদ্ধেয় ছিলেন। এর পাশেই ফতেহওয়াদি বা বিজয় উদ্যানের ধ্বংসাবশেষ রয়েছে, যা ১৫৮৪ সালে আবদুর রহিম খান-ই-খানা গুজরাত সালতানাতের শেষ সুলতান তৃতীয় মুজাফফর শাহকে পরাজিত করার স্মারক হিসেবে তৈরি করেছিলেন। ১৭শ শতাব্দীতে সর্খেজ নীল চাষের জন্য এতটাই বিখ্যাত ছিল যে ১৬২০ সালে ওলন্দাজরা এই গ্রামে একটি কারখানা স্থাপন করেছিল। স্থাপত্য সেই সময় নির্মিত অনেক স্মৃতিস্তম্ভের মতো সর্খেজ রোজাতেও অভারতীয় এবং ভারতীয় স্থাপত্যের নীতিগুলোর সংমিশ্রণ ঘটেছে। যদিও বলয়যুক্ত গম্বুজ, অসংখ্য স্তম্ভ এবং ব্র্যাকেটের ব্যবহারকে পশ্চিম এশীয় ইসলামি শৈলীর অনুসারী বলা যায় (যদিও এগুলো তার অনেক আগে থেকেই ভারতীয় স্থাপত্যে ছিল)। তবে অলঙ্করণ এবং নকশার অনেকটা অংশই ভারতীয় হিন্দু নকশা সম্বলিত। এখানকার বেশিরভাগ ভবনে খিলান নেই এবং স্থিতিশীলতার জন্য এগুলো ছিদ্রযুক্ত পাথরের জালি কাজের ওপর নির্ভরশীল। সর্খেজ রোজা এই অঞ্চলের প্রারম্ভিক ইসলামি স্থাপত্য সংস্কৃতির একটি উদাহরণ। এটি ইরানের ইসলামি শৈলীগত প্রভাবের সাথে ভারতীয় হিন্দু এবং জৈন বৈশিষ্ট্যের সমন্বয় ঘটিয়ে একটি মিশ্র ভারতীয়-সারাসেনীয় স্থাপত্যশৈলী গঠন করেছে। মসজিদটি তার প্রাঙ্গণসহ একটি ধর্মীয় পরিবেশ তৈরি করে। রাজকীয় সংযোগ তৈরি হয় সমাধি এবং প্রাসাদগুলোর মাধ্যমে। আর বিশাল হ্রদ ও প্যাভিলিয়নগুলো সাধারণ মানুষ ব্যবহার করত। ২০শ শতাব্দীর স্থপতি ল্য করব্যুজিয়ে এই কমপ্লেক্সের নকশাকে এথেন্সের অ্যাক্রোপলিসের সাথে তুলনা করায় একে 'আহমেদাবাদের অ্যাক্রোপলিস' বলা হয়। জনপ্রিয় সংস্কৃতিতে ২০১৭ সালের হিন্দি চলচ্চিত্র রইসের কিছু দৃশ্য সর্খেজ রোজাতে ধারণ করা হয়েছিল। আরও দেখুন ভারতে ইসলাম ভারতের মসজিদের তালিকা আহমেদাবাদ জেলার জাতীয় গুরুত্বসম্পন্ন স্মৃতিস্তম্ভের তালিকা তথ্যসূত্র বহিঃসংযোগ দাপ্তরিক ওয়েবসাইট মুঘল স্থাপত্যে জালির কাজ